钦定古今图书集成/理学汇编/学行典/第175卷 > 吴岳秀
## 钦定古今图书集成/理学汇编/学行典/第175卷 > 吴岳秀

按《安庆府志》：“吴岳秀，字幼锺，宗周子也。幼颖异端雅，
喜录古人嘉言懿行。年十二，就童子试，督学黄御史
见而异之。庚辰成进士，授中书舍人。与同年顾宪成
诸人讲学东林，以道德文章相砥砺，世号五君，为一
时麟凤。迁礼科给事。南北两垣，如请立皇储、弹贵戚郑成宪诸疏，慷慨披沥，人或危之。秀处之坦如，直声”
震班联中。上尝宣入便殿，赐朱半锭、扇四柄，盖特恩
也。卒以忤权贵，出为河南右布政兼按察使佥事。莅
任期月，遂陈疾乞归。筑方丈一室，改号“遁斋。”朝夕考
究其言行，为时师法。晚年谓湛甘泉先生“随处体认
天理”之语，为学者入圣之门。大书于室，并作《自警语》
云：“俨龙见于尸居，小心翼翼；听鸡鸣而早起，为善孳
孳。”学者谓二语为先生自写所学云。至却羡金以抵
逋，赋还丁氏女不取直，其清介端方，尢古人所难也。
门人私谥为直方先生。